KOMMISSIONENS GENNEMFØRELSESAFGØRELSE (EU) 2018/1849

af 23. november 2018

om ændring af gennemførelsesafgørelse 2014/190/EU for så vidt angår den årlige fordeling af midler fra den specifikke tildeling til ungdomsbeskæftigelsesinitiativet pr. medlemsstat

(meddelt under nummer C(2018) 7100)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EU) nr. 1303/2013 af 17. december 2013 om fælles bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden, Den Europæiske Landbrugsfond for Udvikling af Landdistrikterne og Den Europæiske Hav- og Fiskerifond og om generelle bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden og Den Europæiske Hav- og Fiskerifond og om ophævelse af Rådets forordning (EF) nr. 1083/2006 (1), særlig artikel 91, stk. 2, og

ud fra følgende betragtninger:

(1) Ved Kommissionens gennemførelsesafgørelse 2014/190/EU (2) fastsættes bl.a. den årlige fordeling af midler fra den specifikke tildeling til ungdomsbeskæftigelsesinitiativet pr. medlemsstat.

(2) Ved Europa-Parlamentets og Rådets forordning (EU) 2018/1719 (3) om ændring af forordning (EU) nr. 1303/2013 er forpligtelsesbevillingerne til den specifikke tildeling til ungdomsbeskæftigelsesinitiativet for 2018 blevet forøget, og forpligtelsesbevillingerne for 2020 er blevet tilsvarende nedjusteret for at afspejle fremrykningen til 2018.

(3) Den årlige fordeling af den specifikke tildeling til ungdomsbeskæftigelsesinitiativet, der er fastsat i 2011-priser i bilag III til afgørelse 2014/190/EU, bør derfor ændres i overensstemmelse hermed.

(4) For at give medlemsstaterne mulighed for at planlægge bør den årlige fordeling også anføres i løbende priser for at afspejle indekseringen på 2 % om året, jf. artikel 91, stk. 1, i forordning (EU) nr. 1303/2013. Bilag X til afgørelse 2014/190/EU bør derfor ændres i overensstemmelse hermed.

(5) Gennemførelsesafgørelse 2014/190/EU bør derfor ændres —

VEDTAGET DENNE AFGØRELSE:

Artikel 1 I gennemførelsesafgørelse 2014/190/EU foretages følgende ændringer: 1) Bilag III erstattes af teksten i bilag I til denne afgørelse. 2) Bilag X erstattes af teksten i bilag II til nærværende afgørelse.

Artikel 2 Denne afgørelse er rettet til medlemsstaterne.

Udfærdiget i Bruxelles, den 23. november 2018. På Kommissionens vegne Corina CREȚU Medlem af Kommissionen

(1) EUT L 347 af 20.12.2013, s. 320.

(2) Kommissionens gennemførelsesafgørelse 2014/190/EU af 3. april 2014 om fastsættelse af den årlige fordeling af de samlede midler pr. medlemsstat til Den Europæiske Fond for Regionaludvikling, Den Europæiske Socialfond og Samhørighedsfonden under målet om investeringer i vækst og beskæftigelse og målet om europæisk territorialt samarbejde, den årlige fordeling af midler fra den specifikke tildeling til ungdomsbeskæftigelsesinitiativet pr. medlemsstat, sammen med listen over støtteberettigede regioner, og de beløb, der skal overføres fra hver medlemsstats samhørighedsfondstildeling og strukturfondstildeling til Connecting Europe-faciliteten og til bistand til de socialt dårligst stillede for perioden 2014-2020 (EUT L 104 af 8.4.2014, s. 13).

(3) Europa-Parlamentets og Rådets forordning (EU) 2018/1719 af 14. november 2018 om ændring af forordning (EU) nr. 1303/2013 for så vidt angår midler til økonomisk, social og territorial samhørighed og midler til målet om investeringer i vækst og beskæftigelse (EUT L 291 af 16.11.2018, s. 5).